Trond Johan Skog

Trond Johan Skog (født 1957) er en norsk keramiker. Han bor og arbeider på Spangereid i Lindesnes kommune, hvor han i hovedsak arbeider med blåleire og i rakuteknikk.Solberg, Harald: Norske kunsthåndverkere Agder (1996), s. 29 og 56

Skog er utdannet ved Statens høgskole for kunsthåndverk og design (tidligere Bergens kunsthåndverksskole), med diplomeksamen i 1981. Han har mottatt Vest-Agder fylkes kunstnerstipend og er innkjøpt to ganger av Norsk kulturråd. Hans arbeider ble også innkjøpt av Vestlandske kunstindustrimuseum i 1981. I 1992 bidro han med utsmykking av Flekkefjord sykehus i Vest-Agder og senere Universitetet i Agder i Kristiansand (1994). Han har flere utstillinger bak seg; bl.a. utstillingen «Five from Norway» i Bratislava i Slovakia (1994), «Adobe 92» på Bragdøya (1992), Orvelte i Nederland (1993) og en rekke ganger ved den årlige påskeutstillingen på Lindesnes fyr.Roar Greipsland: «Stiller ut for 18. gang på Lindesnes fyr» i Fædrelandsvennen, s. 8, 29. mars 2010

Trond Johan Skog har sittet i styret for Sørlandets Kunstnersenter (nå Agder Kunstsenter), og hatt flere kunstfaglige undervisningsoppdrag. Han er medlem av Norske kunsthåndverkere Agder.

Trond Johan Skog har laget det meste av serviset til undervannsrestauranten Under, som startet opp på Spangereid i Lindesnes våren 2019.

 Referanser 

Kategori:Norske kunsthåndverkere
Kategori:Norske keramikere
Kategori:Fødsler i 1957